钦定古今图书集成/明伦汇编/交谊典/第054卷 > 《秋日与群官宴序》前人
## 钦定古今图书集成/明伦汇编/交谊典/第054卷 > 《秋日与群官宴序》前人

昔挂瓢隐舜，蹈箕山而不归；临组逃齐，泛沧波而长
往。咸用潜神物外，摈影丘中，岂若拟迹小山，陶心大
隐，叶仲长之怡性，偶潘岳以栖间。群公或道洽忘筌，
契金兰而贵旧；或情深倾盖，披玉叶以交新。于时玉
女司秋，金乌反照。烟含碧篠，结虚影于鲜枝；风起清
𬞟，动波纹于异态。加以庭榴剖实，耀丹彩而含珠；岸
石澄澜，泛清漪而散锦。既而誓敦交道，俱忘白首之
情；言款朝期，共挹青田之酒。不有雅什，何以摅情？共
引《文江》，同开《笔海》云尔。